11
Lázaro imtu
1 Mane nane an ñamin ishtumikawa kwinta kinamtus. Usne Lázaro mun. Uskas paiña paas kwampihshkas Betania pɨpulura uzara. Sun paasne Maríakas Martakas munwail. 2 An Maríane, Lázaro imtumikawa kwampihshne, watsal piam pihshpi Anpatpa mittɨkin pattain kit paiña ashkasa pul chakninta. 3 Lázarowa kwampihshne paiña pit ɨnin kit Jesústa ka kaizpailta:
—Anpat. Up wat izmuruz imtu tui.
4 Sun mɨrawane, Jesúsne kaizta:
—Imtukas, Lázarone irɨt nukkulmanazi. Sunkana Lázaro akwa, awane Dios kwisha wari kizanazi. Sun irɨt akwa, awane Diospa painkul kwisha wari kizanazi.
5 Jesús Martarakas paiña aizpihshtakas Lázarorakas pashinarakas, 6 ussa Lázaro ishtu i kiztakas, Jesúsne us tukin an paas payu mara. 7 Sun kitpane, usne kammuruza kaiznara:
—Mamasa Judea sura ɨzhain.
8 Uspane sɨnkaara:
—Kamtam. Akkwan payu chin Judío awa ɨninturuzne nua uk kishiara. Nune imasara. ¿Mamasa ta ɨshimtukish?
9 Jesús kaiznara:
—Pãn doce urakima kai maltu akwa, mɨnpazha au sukin chamtumikane, Taitta pashit aizpa kishiarawa. Na Dios pashit aizpa kimtuasmin, mɨnminkas nawa kwail kisachi. 10 Sunkana Diosta nɨjkultuchimikane, amtawara chamtumikakana i. Diosta pianchimikane, Dios uztukin pianasachi, Dios kamtamtu aizpa kanpamtuchi akwa.
11 Sun kiztawane, Jesúsne an kaiznara:
—Au izmumika Lázarone pirɨt tui. Sunkana nane ussa izkulninnash.
12 Suasne paiña kammuruzne kaizara:
—Anpat. Pittane, usne suas kakultanazi.
13 Jesús Lázaro irɨtpa paranamtuasmin, kammuruzne Lázaro pittɨttu minñara. 14 Suasne Jesúsne usparuza nil kaiznara:
—Lázarone me irɨt. 15 Na uskasa tuchikas, nane u akwa watsal kultus, u nawa nɨjkulamɨznapa. Ta ussa izna ɨzhain.
16 Suasne Tomásne, gemelo muntɨtmikane, mamaz kammuruza kaiznara:
—Aukas ɨzhain, an kamtamkasa ina.
Jesúsne Martakasa Maríakasa wanmaltu
17 Piannakane, Jesúsne Lázarora ampara payu uk kulta kamtɨt piankamta. 18 Betania pɨpulune Jerusalén pɨpulurakima kashawazhain uz. Kutña kilómetrokin uz. 19 Akkwan Judea suras awane Maríarakas Martarakas uzkɨnpainna ɨara, kiwainanapa, uspa tayalamanpa, nalpihsh irɨt akwa. 20 Jesús amtu piankamarawane, Martane ussa wanmalna ɨt. Sunkana Maríane yaltain nukkulta. 21 Martane Jesústa kaizta:
—Anpat. Nu akki tuaratne, ap nalpihsh irakianai. 22 Sunkana nane nu chiwazha Diosta paikumtu aizpa Dios nua mɨlanazi pianish.
23 Jesúsne kaizta:
—Up nalpihshne mamasa uznazi.
24 Martane kaizta:
—Nane nu kaizta aizpa watcha i pianish. Usne mamasa minpa payura irɨttas kuhsnazi.
25 Suasne Jesúsne ussa kaizta:
—Nane irɨttas kuhsnintumika ish, awaruza uzninnanapa. Irakas, nawa nɨjkultamikane mamasa uznazi. 26 Wan ka uztuzkas nawa nɨjkultuzkas mizurainkas sunkanain iamanazi. ¿Sun nɨjkultukish?
27 Ussa kaizta:
—Watcha, Anpat. Nune Dios narɨtmika i. Nune Dios painkul, au sura atmika i. Sun nɨjkultus.
Jesúsne Lázaro irɨt kamkin aztu
28 Sun kiztawane, Martane aizpihshta, Maríara, akwana ɨt kit puintain kaizta:
—Kamtammikane kashain tu. Usne nawa ɨninta, nua akwanpa.
29 Sun mɨrawane, sun urain Maríane kuhsak kit Jesústa izna ɨmɨzta. 30 Jesúsne pɨpulura naptachi mama. Usne Marta uskasa wanmaltakin tuara. 31 Judío awane uskasa yalta purat kit uzkɨnnaara, us tayalmanpa. María kuhsak kit azain puzta izarawane, uspane ussa kanpaara. Us kamkin azna ɨmtuka minñara.
32 Jesús tukin pianarawane, Maríane paiña mittɨkin wakpuj wain kit kaizta:
—Anpat. Akki tuaratne, ap nalpihshne irakianai.
33 Maríakas Judío awa uskasa amturuzkas azara. Sun iznarawane, Jesúsne ayukta kwail maz kit tayal kit 34 mɨmanara:
¿Mɨntama ussa kamanas?
Sɨnkaara:
—Anpat. Us tukin izna ɨzhain.
35 Jesúsne azta. 36 Judío awane usparuzpain kaizara:
—Usne ussa watcha pashira.
37 Sunkana mɨnpazha kaizara:
—Usne kasu izsachimikasha izkulninta. ¿Usne chiwazha kishinaka, Lázaro imanpa?
Lázaro irɨttas kuhstu
38 Jesúsne mamasa ayukta kwail maz kit tayal kit kamkin ara. An kamkin kul azi. Napmukin sɨptɨt tu katsa ukkasa. 39 Jesúsne ka ɨninta:
—Uk tainkarain.
Martane, irɨtmikawa kwampihshne, kaizta:
—Anpat. Kwail piamka. Ampara payu i me kamtɨt.
40 Jesúsne sɨnkara:
—Nane nua ka kaiztau: “Nawa nɨjkultune, nune Dios kal kimtu aizpa piankamanazi.”
41 Suasne uspane uk tainkaara. Jesúsne chiyura izak kit tɨnta kaizta:
—Ap Taitta. Aishtaish kiztus, pailta payukima nawa mɨmtu akwa. 42 Nane nu nawa pailta payukima mɨmtu pianish. Mane nane uspa puraruz akwa sun kiztus, nu nawa ɨninta nɨjkulanapa.
43 Sun kiztawane, Jesúsne tɨnta kwianta:
—Lázaro, suas puzti.
44 Irɨtmikane chihtɨkas mittɨkas iptɨt tu puzta. Matsɨhkas maza pĩnkasa iptɨt. Jesúsne kaiznara:
—Iptɨt pĩn chɨhttain, ɨnpa.
Judío awane Jesústa pizshiamtu
(Mt 26.1-5; Mr 14.1-2; Lc 22.1-2)
45 Suasne sun izarawane, akkwan Judío awaruzne Jesústa nɨjkulara. Uspane Maríara kanpanat kit Jesús kit aizpa izara. 46 Sunkana mɨnpazha usparuztas Fariseo awaruza ɨat kit Jesús kirɨt aizpa kainaara. 47 Suasne Fariseo awaruzkas pariya ɨnintuzkas anza katsa Judío ɨnintuzkasa wanmakkat kit kaizara:
—¿Aune chima kianapas? An ampune akkwan iztasparɨt kal kimtui. 48 Sunkana us paiña kal kimɨztune, au ussa chɨhkatne, wanne ussa nɨjkulanazi. Suas Romano awa mikwaruzne aanazi, Dios katsa yalta azpianna, au Judío awa kwalkasa waya kiana, wan chiwal piantanakima.
49 Sunkana mazane usparuztas, Caifás muntɨtmikane, sun año pariya ɨninmika azi. Usne kaiznara:
—Une sun kimtu aizpa pianchimai. 50 Une sun piankamtain. Maza ampu au wan Judío awa akwa irane, anza wari. Suasne Romano awaruzne au Judío awaruza piantaamanazi.
51 Sunkana Caifásne sun pit paiña minpain kaiztachi. Caifásne sun año katsa pariya azi. Diosne ussa an ñamin sun kimtu aizpa piankamnin kit kizninta: “Jesúsne Judío awaruz akwa inazi.” 52 Sun Judío awa akwa imtukas, usne mamaz sura uztukas inazi, Dios usparuza maza kwalkanain, Dios painkulkanain wanmakkanapa. 53 Sun payurain Judío ɨninturuzne Jesústa piantana nɨjkulara.
54 Katmizna Jesúsne Judío awa ɨninturuz purakin izpanarachi. Usne Judea sukis puz kit Efraín pɨpulura ɨt. Sun pɨpulu pul su kashakin uz. Sua nukkulta paiña kammuruzkasa.
55 Judío awaruzpa Pascua pishta taiznapain. Pascua pishta taiztachasmin, akkwan awane nanmals Jerusalén pɨpulura nuara, Dios iztakin sɨnam saninnanapa, Pascua pishta izanapa. 56 Uspane Jesústa sayara. Dios katsa yalta wanmakkamtuasmin, uspane usparuzpain ka mɨmaara:
—¿Chima minñamtu? ¿Usne pishtara ansa?
57 Pariya ɨnintuzkas Fariseo awaruzkas wanta ka ɨninnara:
—Mɨnpazha Jesús tura pianne, aumɨza kainanazhain, ussa piz kit kajchira sɨpna.